Metrostandard

Metrostandard er en kvalitetsstandard for T-banestrekninger og -stasjoner i Oslo. Standarden ble innført av Oslo Sporveier, nå Ruter/Sporveien T-banen, for å klassifisere selskapets T-banelinjer. Det mest tydelige tegnet på metrostandard er (den gule) strømskinnen som går parallelt med togskinnene 15 cm over bakken. Alle strekninger tilfredsstiller mer eller mindre kravene til metrostandard i dag, med unntak av Holmenkollbanen. I tillegg krever mange gamle stasjoner i systemet oppgradering før de fullt og helt oppfyller metrostandardkravene. Lambertseterbanen var stengt sommeren 2010 nettopp for en slik oppgradering, og samme bane var også stengt sommeren 2011 for samme formål. Lambertseterbanen ble også stengt for oppgradering i 2013.

Krav
Metrostandard innebærer blant annet:
 Høyere framføringshastighet, kapasitet og punktlighet
 Plattformer lange nok til 6-vognstog (MX3000, tilsvarer 108 meter)
 Planskilte krysninger (ingen planoverganger)
 Barrierefri tilgjengelighet, jfr. universell utforming
 Strømskinne i stedet for luftledning
 Moderne spor, signal- og sikringsanlegg
 Opprusting av stasjoner inkl. informasjonssystem
 Et mer «tidsriktig» design

Gjeldende standard
Etter oppgraderingen av Holmenkollbanen og Kolsåsbanen rundt 2010, er det ikke lenger noen linjer med luftledning. Holmenkollbanen bærer imidlertid fremdeles preg av å være en over hundre år gammel bergbane, og mangler blant annet universell utforming, planskilte krysninger og plattformer lange nok til 6-vognstog.

Utenlands
Københavns metro har kun plattformer lange nok til 3-vognstog, og blir iblant kalt "lett metro"/"light metro". Det finnes 24 andre "lett metro"-system i Europa.
Frankfurts undergrunnsbane og Rotterdams metro har luftledning og noen veikryss i plan.
Københavns S-tog oppfyller i hovedsak metrostandard. Den har egne spor, signalanlegg av metrotype, ingen planoverganger. Men den regnes vanligvis som jernbane, fordi sporen går ofte parallelt med jernbane og er historisk ombygget fra jernbane, og den har luftledning. Berlins og Hamburgs S-bane regnes ofte også som jernbane av samme grunn som København.
Amsterdams metro, Lausannes metro og Madrids metro har noen linjer som er bybane, og ikke har metrostandard.

Referanser

Kategori:Oslo T-bane